**VII. АНАЛИЗА ЕФЕКАТА ЗАКОНА**

**ПРИЛОГ 2:**

**Кључна питања за анализу постојећег стања и**

**правилно дефинисање промене која се предлаже**

1)Који показатељи се прате у области, који су разлози због којих се ови показатељи прате и које су њихове вредности

У складу са Законом о посебним поступцима ради реализације међународне специјализоване изложбе EXPO BELGRADE 2027 („Службени гласник РС”, број 92/23)( у даљем тексту: Закон) основано је 7 привредних друштава посебне намене, чији је власник Република Србија, ради изградње стамбених објеката за смештај учесника и посетилаца Специјализоване изложбе ЕКСПО 2027 Београд и ради изградње спортског комплекса за водене спортове, а у оквиру Просторног плана, под пословним именом: „СПВ Галовица 1“ доо Београд, „СПВ Галовица 2“ доо Београд, „СПВ Галовица 3“ доо Београд, „СПВ Петрац 1“ доо Београд, „СПВ Петрац 2“ доо Београд, „СПВ Петрац 3“ доо Београд и „СПВ Акватик центар“ доо Београд.

Такође, у складу са Законом, основано је посебно привредно друштво ради припреме и одржавања Изложбе, под пословним именом „ЕXРО 2027” д.о.о. Београд, које је уједно и Организатор изложбе и које обавља следеће кључне активности: (i) припрема, организација и одржавање Изложбе; (ii) развој и промоција Изложбе у земљи и иностранству; (iii) имплементација мера неопходних за координацију и организацију Изложбе; (iv) привлачење потенцијалних инвестиција у пројекте који ће се реализовати на простору Изложбе; (v) оснивање тзв. „One-stop-shop“ са посебном online платформом ради олакшавања пружања услуга и процедура за учеснике; (vi) организација конгреса, изложби и сајмова у земљи и иностранству, у вези са промовисањем Изложбе и њених тема; (vii) други повезани и сродни послови. Организатор, у складу са Конвенцијом о међународним изложбама и прописима донетим за њену примену, има низ обавеза и одговорности према учесницима изложбе, укључујући и вршење надзора над применом правила и смерница која се односе на изложбу.

У складу са Законом изводе се радови по пројектима који су проглашени пројектима од значаја, односно посебног значаја за Републику Србију, а за потребе одржавања међународне специјализоване изложбе EXPO BELGRADE 2027 која ће се одржати у Београду од 15. маја до 15. августа 2027. године са темом „Играј за човечанство - спорт и музика за све“. За пројекат изградње објеката за EXPO, за фазу А и Б су прибављени локацијски услови, док је за фазу А прибављена и грађевинска дозвола на основу које су пријављени радови. За прву фазу изградње Националног фудбалског стадиона која обухвата темељну конструкцију, извршена је пријава радова на основу исходоване грађевинске дозволе и прибављени су локацијски услови за цео објекат. За пројекат Линијске инфраструктуре, за изградњу различитих улица у оквиру пројекта прибављени су локацијски услови, грађевинске дозволе, пријава радова и позитиван извештај ревизионе комисије. Што се тиче изградње објеката за смештај учесника и посетилаца где су инвеститори друштва посебне намене основана од стране Републике Србије, у процесу изградње пријављени су радова за 9 прибављених грађевинских дозвола.

2) Да ли су уочени проблеми у области и на кога се они односе? Представити узроке и последице проблема.

Имајући у виду рокове одређене у складу са међународноправним обавезама Републике Србије као домаћина међународне специјализоване изложбе EXPO BELGRADE 2027, утврђено је да решења постојећег закона нису најцелисходнија у контексту благовремене реализације тих обавеза, нарочито у домену изградње објеката и инфраструктуре. Наиме, појавила се потребa да се обезбеди правовремена изградња свих објеката и пратеће инфраструктуре неопходне за одржавање међународне специјализоване изложбе EXPO BELGRADE 2027, a уз обезбеђивање највишег степена сигурности изграђених објеката и уважавање основних начела правног поретка Републике Србије.

3) Која промена се предлаже?

Изменама закона Извршена је допуна дефиниције инвеститора тако да обухвати јединице локалне самоуправе и имаоце јавних овлашћења, поред Републике Србије и привредног друштва које оснива Република Србија, које има права и обавезе инвеститора у складу са одредбама овог закона и закона којим се уређује изградња објеката.

Допуњен је члан 8. Закона, на начин да је, за објекте за које је утврђено да подлежу изради студије о процени утицаја на животну средину, у складу са прописима којима се уређује животна средина, прописано је да орган надлежан за издавање решења о грађевинској дозволи може издати решење о грађевинској дозволи и пријаву радова без сагласности на студију о процени утицаја, уз изјаву одговорног пројектанта да је приложена документација усаглашена са мерама и условима заштите животне средине, при чему се сагласност надлежног органа на студију о процени утицаја на животну средину доставља уз захтев за издавање решења о употребној дозволи, а све у циљу ефикасније реализације пројекта.

Такође, изменама закона је прописано да инвеститор може поверити управљање деловима EXPO комплекса посебном привредном друштву или друштву посебне намене, одређујући да управљање EXPO комплексом нарочито обухвата дефинисање и уређивање комерцијалних и некомерцијалних целина и простора, организацију програма, давање на коришћење учесницима и трећим лицима, давање у закуп непосредном погодбом испод тржишне вредности, ангажовање трећих лица у циљу одржавања и/или пружања других услуга, организацију и координацију услуга јавних служби, као и спровођење других активности у складу са Предлогом закона.

Даље, Предлогом закона предвиђено је да се објекти и инфраструктурни објекти у оквиру Просторног плана, као и објекти који нису обухваћени Просторним планом, а у функцији су реализације пројекта EXPO BELGRADE 2027, за које је издата грађевинска дозвола, привремена грађевинска дозвола, односно решење о одобрењу за извођење радова, могу користити, односно пустити у рад, као и прикључити на комуналну и осталу инфраструктуру по издавању позитивног извештаја Комисије за технички преглед за те објекте, као и за инфраструктуру на коју се ти објекти прикључују, у складу са Предлогом закона и законом којим се уређује планирање и изградња објеката. Комисија за технички преглед из члана 155. Закона о планирању и изградњи, односно предузеће или друго правно лице коме је поверено вршење техничког прегледа, издаје позитиван извештај о испуњености услова за коришћење, односно пуштање у рад за објекте који испуњавају основне захтеве прописане законом којим се уређује планирање и изградња објеката и друге услове прописане прописом донетим у складу са Предлогом закона. Објекти и инфраструктурни објекти користе се, односно пуштају у рад од тренутка издавања позитивног извештаја Комисије за технички преглед до тренутка прибављања употребне дозволе у складу са законом којим се уређује планирање и изградња објеката. Дакле, када предметни објекти буду изграђени, Комисија за технички преглед проверава да ли су испуњени услови да се ти објекти користе, што подразумева проверу потпуности техничке и друге документације за изградњу објекта, односно за извођење радова, као и контролу усклађености изведених радова са грађевинском дозволом, техничком документацијом на основу које се објекат градио, као и са техничким прописима и стандардима који се односе на поједине врсте радова, односно материјала, опреме и инсталација. Комисија врши провере које се односе на механичку отпорност и стабилност, безбедност у случају пожара, безбедност и приступачност приликом употребе, заштиту од буке и све друге провере којима се утврђује да ли је објекат сигуран за употребу. Уколико су сви услови за безбедно коришћење објеката испуњени Комисија издаје позитиван извештај о испуњености услова за коришћење, односно пуштање у рад објекта. Иако се наведено решење разликује од решења прописаног законом којим се уређује планирање и изградња објеката, оно представља оптималан избор у погледу очувања захтева безбедности, као и обезбеђивања ефикасности изградње објеката неопходних за спровођење и организацију изложбе и испуњење предузетих међународних обавеза. Такође, Предлог закона предвиђа да за постављање и уклањање павиљона за учеснике Министарство издаје привремену грађевинску дозволу, док извођење радова може да отпочне по издавању позитивног извештаја Комисије за технички преглед о коришћењу, односно пуштању у рад објеката, с тим да Влада ближе уређује услове, начин и поступак за коришћење, односно пуштање у рад објеката, као и правила за постављање и уклањање павиљона за учеснике.

Како ће се одређени садржаји у вези са изложбом одвијати на различитим локацијама, јавила се потреба да јединице локалне самоуправе уреде локације и просторе у којима ће се одвијати активности у вези са изложбом, па је Предлогом закона предвиђено је да се обнова фасада зграда у одређеним урбанистичким зонама и целинама врши у складу са овим законом и прописима којима се уређује изградња објеката, становање и одржавање зграда, а јединица локалне самоуправе доноси одлуку којом утврђује зграде на којима ће се извршити обнова фасада. Обнова фасада је у функцији заштите и очувања културних, историјских и друштвених обележја градова и унапређења туристичких потенцијала локалних самоуправа што може имати позитивне финансијске ефекте како на локалну самоуправу, тако и на Републику Србију. На овај начин пружа се подршка локалним самоуправама да искажу своје могућности у оквиру пројекта EXPO BELGRADE 2027 који је проглашен за пројекат од значаја за Републику Србију и чија реализација представља општи интерес од значаја за свеукупни привредни развој Републике Србије.

**ПРИЛОГ 3:**

**Кључна питања за утврђивање циљева**

1. Због чега је неопходно постићи жељену промену на нивоу друштва? (одговором на ово питање дефинише се општи циљ).

Предложеним изменама и допунама се поједина питања регулисана Законом о посебним поступцима ради реализације међународне специјализоване изложбе EXPO BELGRADE 2027 уређују на делимично другачији начин, односно поједностављују се поједине процедуре у одређеним областима, пре свега у области грађења, како би се убрзала изградња објеката и инфраструктуре потребних за реализацију међународне специјализоване изложбе EXPO BELGRADE 2027, уз очувањe захтева безбедности, a уједно и обезбеђивања ефикасности изградње објеката неопходних за спровођење и организацију изложбе и испуњење предузетих међународних обавеза..

1. На основу којих показатеља учинка ће бити могуће утврдити да ли је дошло до остваривања општих односно посебних циљева?

Имајући у виду кратке рокова за организацију међународне специјализоване изложбе EXPO BELGRADE 2027, Министарство финансија које врши надзор над применом одредаба овог Закона, предлаже доношење Закона о изменама и допунама са циљем благовременог завршетка свих планираних радова на изградњи објеката и инфраструктуре  у оквиру пројекта EXPO BELGRADE 2027 до јуна 2026. године и успешне организације међународне специјализоване изложбе EXPO BELGRADE 2027, што ће имати далекосежне позитивне ефекте, како на политички утицај и реноме Републике Србије у међународним односима, тако и на очекивани економски раст наше земље у наредних неколико година.

У питању је сложени пројекат који захтева савремени и иновативни приступ у његовој реализацији, нове стандарде, програме, примену високе технологије, ангажовање стручњака из многих области и координисан рад различитих органа и установа.

**ПРИЛОГ 5:**

**Кључна питања за анализу финансијских ефеката**

1. Какве ће ефекте изабранa опцијa имати на јавне приходе и расходе у средњем и дугом року?

До каквих ће финансијских ефеката довести доношење и примена Закона о изменама и  допунама Закона о посебним поступцима ради реализације међународне специјализоване изложбе  EXPO BELGRADE 2027 није могуће проценити једнострано и на уобичајени начин без сагледавања значаја и вредности целокупног пројекта EXPO BELGRADE 2027 за свеукупни привредни развој Републике Србије.

1. Да ли је финансијске ресурсе за спровођење изабране опције потребно обезбедити у буџету, или из других извора финансирања и којих?

Из буџета Републике Србије се издвајају средства потребна за реализацију пројекта EXPO BELGRADE 2027.

**ПРИЛОГ 8:**

**Кључна питања за анализу ефеката на животну средину**

1. Да ли изабрана опција утиче и у којем обиму утиче на животну средину, укључујући ефекте на квалитет воде, ваздуха и земљишта, квалитет хране, урбану екологију и управљање отпадом, сировине, енергетску ефикасност и обновљиве изворе енергије?

У складу са Предлогом закона, за објекте за које је утврђено да подлежу изради студије о процени утицаја на животну средину, у складу са прописима којима се уређује животна средина, предлог је да се прибави сагласност надлежног органа на студију о процени утицаја на животну средину при исходовању решења о употребној дозволи, а да се, при исходовању решења о грађевинској дозволи, подноси изјава одговорног пројектанта да је приложена документација усаглашена са мерама и условима заштите животне средине. Ово предложено решење има за искључив циљ повећање ефикасности у поступку исходовања неопходних дозвола, како би се испуниле све преузете међународне обавезе у вези реализације међународне специјализоване изложбе EXPO BELGRADE 2027 у роковима и на начин који су предвиђени Конвенцијом о међународним изложбама и документима усвојеним, односно донетим за њено спровођење.

**ПРИЛОГ 9:**

**Кључна питања за анализу управљачких ефеката**

1. Да ли се изабраном опцијом уводе организационе, управљачке или институционалне промене и које су то промене?

У складу са одредбом члана 3. став 1. тачка 9. постојећег закона основано је седам привредних друштава посебне намене, чији је власник Република Србија, од чега је шест привредних друштава посебне намене основано ради изградње стамбених објеката за смештај учесника и посетилаца Специјализоване изложбе ЕКСПО 2027 Београд, а једно привредно друштво посебне намене ради изградње спортског комплекса за водене спортове, док предложене измене и допуне члана 3. став 1. тачка 9. постојећег закона имају за циљ да се омогући оснивање  привредног друштва посебне намене од стране Републике Србије, ради реализације и управљања другим садржајима у оквиру Просторног плана, како би се спровеле све активности потребне за реализацију Изложбе.

1. Да ли постојећа јавна управа има капацитет за спровођење изабране опције (укључујући и квалитет и квантитет расположивих капацитета) и да ли је потребно предузети одређене мере за побољшање тих капацитета?

Предложеним изменама и допунама не мењају се нити проширују надлежности Ревизионе комисије, Комисије за технички преглед објеката или јединица локалне самоуправе, јавних служби, других надлежних органа и тела, већ је намера да се у највећој мери искористе њихови постојећи ресурси и капацитети, због чега није потребно предузети одређене мере за побољшање тих капацитете

1. Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?

Предлогом закона не прописује се рок у коме јединица локалне самоуправе доноси одлуку којом утврђује зграде на којима ће се извршити обнова фасада, већ се предвиђа да ради планирања средстава у буџету Републике Србије, јединица локалне самоуправе предметну одлуку, заједно са свим потребним подацима доставља министарству надлежном за послове финансија и министарству надлежном за послове планирања и изградње.